Innflytjendaráð auglýsir eftir umsóknum um styrki úr þróunarsjóði innflytjendamála 2019 - 2020 . Framlög til sjóðsins voru stóraukin í fyrra eða úr tíu milljónum í 25 milljónir króna og lögð sérstök áhersla á að veita styrki til verkefna í þágu barna og ungmenna í samræmi við málefnaáherslur Ásmundar Einars Daðasonar , félags - og barnamálaráðherra . Styrkupphæðin verður sú sama í ár og er áfram lögð sérstök áhersla á að veita styrki til verkefna sem tengjast börnum og ungmennum . Hlutverk þróunarsjóðsins innflytjendamála er að efla rannsóknir og styðja þróunarverkefni á sviði málefna innflytjenda með það að markmiði að auðvelda gagnkvæma aðlögun innflytjenda og íslensks samfélags . Við ákvörðun um styrkveitingar verður lögð áhersla á eftirfarandi : Rannsóknar - og þróunarverkefni sem tengjast börnum og ungmennum af erlendum uppruna . Rannsóknar - og þróunarverkefni sem styrkja grasrótarsamtök innflytjenda og auka sýnileika þeirra og virkni í samfélaginu . Rannsóknar - og þróunarverkefni sem tengjast vinnumarkaðsmálum innflytjenda . Önnur rannsóknar - og þróunarverkefni er varða málefni innflytjenda koma einnig til álita . Með vísan í aðgerð A. 5. í framkvæmdaáætlun í málefnum innflytjenda 2016 - 2019 er sérstaklega óskað eftir umsóknum félags - og hagsmunasamtaka innflytjenda til þess að skipuleggja og standa fyrir innflytjendaþingi árið 2020 . Markmið með innflytjendaþingi er að efla lýðræðislega þátttöku innflytjenda , efla samstarf félaga - og hagsmunasamtaka innflytjenda , áhrif þeirra á hagsmunamál sín og þátttöku þeirra í stjórnmálum . Styrkir verða veittir félögum , samtökum og opinberum aðilum . Félags - og hagsmunasamtök innflytjenda eru sérstaklega hvött til þess að sækja um . Einstaklingum verða að jafnaði einungis veittir styrkir til rannsókna . Að þessu sinni verða sem fyrr segir 25 milljónir króna til úthlutunar og geta styrkir að hámarki numið 75% af áætluðum heildarkostnaði verkefnis . Unnt er að sækja um jafnt á íslensku og ensku .